«Автозапчасть»-р аргуэру чемпионщ
Зэхьэзэхуэр иухыным иджыри джэгугъуищ къэнэжауэ Къэбэрдей-Балъкъэрым футболымкIэ 2018 гъэм и чемпионыр наIуэ хъуащ. Нэгъаби хуэдэу, ар Бахъсэн и «Авто-запчасть»-ращ.
Бахъсэндэсхэм я зи чэзу чемпионыгъэр щэбэт кIуам Псынэдахэ къуажэм щызыIэрагъэхьащ, хэгъэрейхэр бжыгъэшхуэкIэ хагъащIэри. Пэжщ, дыщэ медалхэр зэраIэрылъхьэр наIуэ щыхъупар къыкIэлъыкIуэ махуэращ — «ХьэтIохъущыкъуейр» и стадионым «Ислъэмейм» щефIэкIа иужькIэ.
Мыгъэрей зэхьэзэхуэм и Iуэхугъуэ нэхъыщхьэр щызэхэкIакIэ, адрей дамыгъэ лъапIэхэми яужь итынущ. Дыжьын медалым пап- щIэ «Ислъэмеймрэ» «Налшыкымрэ» я бэнэныгъэр иджы нэхъри къызэщIэплъащ. А тIур зэрызэпэIэщIэжыр зы очко закъуэщ.
Къэнэжа джэгугъуищым нэхъ хьэлэмэтхэр щекIуэкIынур турнир таблицэм и кIэух увыпIэхэращ. Гъэ къакIуэ кърагъэлъэхъшэхыну командищым ящыщу зэ-кIэ зи Iуэхухэр зэхэкIар Арщыдан и «Бедик»-м и закъуэщ. Шынагъуэр нэхъ къащхьэщытщ «Шэрджэсым», «Нартым», «Союз»-м, «Къундетейм».
Гъуащхьауэхэм я зэпеуэм бжьыпэр щызыIыгъ «Псыкуэдым» и пашэ Бэчбо Мурат мы гъэм къызэрыхэжаныкIам и бжыгъэр 49-м нигъэсащ. Абы зыкъыкIэримыгъэхуну ху- щIокъу «Малка»-м щы-джэгу ШащIэ Беслъэн.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и зи чэзу зэIущIэхэм кърикIуа бжыгъэхэм. Мис ахэр: «Малка» (Малкэ) — «Къундетей» (Шэджэм) — 2:4, «Налшык» (Налшык) — «Нартан» (Нартан) — 4:1, «Родник» (Псынэдахэ) — «Автозапчасть» (Бахъсэн) — 1:4, «Тэрч» (Тэрч) — «Союз» (Сэрмакъ) — 3:0 (хьэщIэхэр зэрымыкIуам къыхэкIыу), «Керт» (Къэхъун) — «ЛогоВАЗ» (Бабугент) — 2:2, «Шэрджэс» (Шэджэм) — «Бедик» (Арщыдан) — 2:1, «Псыкуэд» (Псыкуэд) — «Нарт» (Нарткъалэ) — 2:4, «ХьэтIохъущыкъуей» (ХьэтIохъущыкъуей) — «Ислъэмей» (Ислъэмей) — 1:0.
Хьэтау Ислъам.
